Vārzas
Vārzas ir ciems Limbažu novada Skultes pagastā. Atrodas pagasta rietumu daļā 32 km no novada centra Limbažiem un 64 km no Rīgas. Ciems sastāv no trijām daļām: Kursīši, Dunte 96 un nostāk no pārējā ciema Lauči. Dunte 96 veidojusies kā bijušās rūpnīcas VEF darbinieku dārzkopības kooperatīvā sabiedrība ar kopā ap 400 vasarnīcām. Vārzu dienvidu daļā, Laučos, liedagā atrodas ap 2 m augsts un aptuveni 70 tonnu smags jūrakmens (Lauču jūrakmens), ko 1853. gada pavasarī ledus blīvēdamies izstūmis no jūras gultnes krastā. Valsts nozīmes aizsargājams dabas objekts. Netālu no akmeņa atrodas viesu nams un kempings.